Навыкі і традыцыі дрэваапрацоўкі, вырабы і будынкі з драўніны з'яўляюцца неад'емнай часткай культуры беларускага народу. Не можам мы абысціся без гэтага выдатнага матэрыялу і сёння. Паглядзіце вакол сябе! Вы ўбачыце мноства прадметаў, зробленых з драўніны. Мэбля, будаўнічыя вырабы, музычныя інструменты, цацкі, карпусы акустычных сістэм, спартыўны інвентар – без усяго гэтага пражыць немагчыма. А колькі патрэбных своеасаблівых матэрыялаў атрымліваецца шляхам перапрацоўкі драўніны! Гэта – фанера, драўняныя пластыкі, драўнянастружкавыя і драўнянавалакністыя пліты, паліўныя гранулы і брыкеты. Няма ў цяперашні час галіны прамысловасці, у якой не выкарыстоўвалася б драўніна ў тым ці іншым выглядзе.